《同潘同年曾莹过崇效寺看牡丹》
清代·姚燮

上邸罗名姝，张灯夜堂宴。太息小户家，美人草同贱。

奇葩匿冷小，但与惠风扇。留盼偶得樵，遂若笑生面。

郊南有名蓝，附庸洛阳县。颇闻琉璃藏，绛霞叠如茜。

到门停犊车，衫痕得春茜。肯以婀娜姿，独让佛心眷。

西山濯翠屏，城杪泼初靛。病女愁凉云，背阑未梳鬋。

怨彼香海深，柔丝曳轻燕。倒吹一瓣红，偶来袖边罥。

禅寮垩蛎墙，题诗惜无砚。聊携玉茗壶，静和露气咽。

高钟揭层云，流旭动明电。遂有万鸟声，环花递成片。

老僧甘坐枯，三月不出院。偶从窗影移，一警幻相现。

地僻人过稀，久留静逾善。愿得百琲珠，篁阴聘蝉钿。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。